ബീഹാര് പ്രളയം: ജലനിരപ്പ് കുറയുന്നു,അപകടാസ്ഥ ഇനിയും മാറിയിട്ടില്ലെന്ന് മുഖ്യമന്ത്രി പട്ന: ബീഹാറില് ദിവസങ്ങളായി തുടരുന്ന പ്രളയത്തിന് അല്പം ആശ്വാസമായതായി ബീഹാര് മുഖ്യമന്ത്രി നിതീഷ് കുമാര്. ഗംഗാനദിയിലെ ജലനിരപ്പ് കുറഞ്ഞു വരുന്നതായി മുഖ്യമന്ത്രി പറഞ്ഞു.ജലനിരപ്പില് കുറവ് വരുന്നുണ്ടെങ്കിലും അപകടാവസ്ഥ ഇനിയും മാറിയിട്ടില്ലെന്നും അദ്ദേഹം കൂട്ടിച്ചേര്ത്തു.ഗംഗാനദീതീരത്തെ ജനങ്ങള് ജാഗ്രത തുടരണമെന്നും അദേഹം നിര്ദേശിച്ചു. അതിതീവ്ര പ്രളയബാധിത പ്രദേശങ്ങളായ ഖദരിയ,ഭാഗല്പൂര് എന്നിവിടങ്ങളില് മുഖ്യമന്ത്രി വ്യോമനിരീക്ഷണം നടത്തി.പ്രളയബാധിത പ്രദേശങ്ങളില് ദുരിതാശ്വാസപ്രവര്ത്തനങ്ങള് ദ്രുതഗതിയിലാക്കാനും ആവശ്യമായ സഹായങ്ങള് എത്രയും പെട്ടെന്ന് നല്കാനും മുഖ്യമന്ത്രി ഉദ്യോഗസ്ഥര്ക്ക് നിര്ദേശം നല്കി. ബീഹാറിലും ഝാര്ഖണ്ഡിലും മറ്റ് സമീപ സ്ഥലങ്ങളിലും ദിവസങ്ങളായി തുടരുന്ന കനത്ത മഴയില് ഗംഗാനദിയിയുടെയും യമുനാനദിയുടെയും പോഷകനദികളടക്കം കരകവിഞ്ഞ് ഒഴുകിയിരുന്നു. ഇത് മൂലമാണ് ബീഹാറിന്റെ തലസ്ഥാനനഗരിയടക്കം വെള്ളത്തില് മുങ്ങിപോയത്.നിര്ത്താതെ പെയ്യുന്ന മഴ കാരണം ബീഹാറിലെ ഇരുപ്പത്തിയാറ് ജില്ലകളിലെ ജനങ്ങള് കടുത്ത ദുരിതം അനുഭവിക്കുകയാണ്.